Egyptinn Mo Salah hjá Liverpool fékk ósk sína uppfyllta í gærkvöld þegar Real Madríd hafði betur á móti Manchester City í undanúrslitum Meistaradeildar Evrópu í fótbolta á hreint ótrúlegan hátt. Brasilíumaðurinn Rodrygo var hetja Madrídinga.
Manchester City vann fyrri undanúrslitaleikinn á móti Real Madríd 4-3 og staðan var því orðin góð fyrir City þegar Ryadh Mahrez kom Manchesterliðinu 1-0 yfir þegar sautján mínútur voru eftir í gærkvöld. En á 90. mínútu jafnaði Rodrygo metin fyrir Real Madríd í 1-1 og skoraði svo strax mínútu síðar annað mark sem þýddi að samanlögð staða liðanna var orðin jöfn og við tók framlenging. Í henni skoraði Karim Benzema framherji Real eina markið, sem um leið skaut Madrídingum í úrslitaleik Meistaradeildarinnar. Þar mætir Real Madríd liði Liverpool laugardagskvöldið 28. maí. Þetta verður í annað sinn sem liðin mætast í úrslitum keppninnar. Real Madríd hafði betur í úrslitaleiknum 2018. Í honum gerði þýski markvörðurinn Loris Karius slæm mistök hjá Liverpool og Mo Salah meiddist snemma í leiknum. Salah sagði í viðtölum eftir að Liverpool tryggði sig inn í úrslitin í fyrrakvöld að hans draumur væri að mæta Real Madríd á ný í ár, til þess að hefna fyrir úrslitaleikinn 2018. Ósk hans um að mæta Real Madríd er í það minnsta orðin að veruleika. Real Madríd hefur lang oftast allra liða unnið Meistaradeild Evrópu eða þrettán sinnum. Liverpool hefur unnið keppnina sex sinnum og gæti með sigri í úrslitaleiknum í lok mánaðar jafnað AC Milan í öðru sæti yfir flesta Meistaradeildarsigra.
ÍBV stendur vel að vígi í úrslitakeppni Íslandsmóts karla í handbolta eftir fjögurra marka sigur á Haukum í gærkvöld, 27-23 í öðrum leik liðanna í undanúrslitum. ÍBV leiðir einvígið 2-0 og þarf aðeins einn sigur í viðbót til að komast í úrslit. Valur er 1-0 yfir á móti Selfossi í hinu undanúrslitaeinvíginu, en liðin mætast öðru sinni í kvöld.
Og 2. umferð Bestu deildar kvenna í fótbolta lauk í gærkvöld með tveimur leikjum. Keflavík vann óvæntan 1-0 sigur á Breiðabliki og hefur fullt hús stiga rétt eins og Selfoss. Stjarnan er svo í 3. sæti með 4 stig eftir 5-1 sigur á KR í gærkvöld.